stanford-oval/wikipedia huggingface dataset:
יחסי אוזבקיסטן–טג'יקיסטן
רכבת קמצ'יק פאס

בשנת 2013 הודיעה אוזבקיסטן על תוכניתה להקים רכבת חדשה דרך מעבר קמצ'יק, המחברת את הערים טשקנט ונמנגן. תוואי הרכבת החדש יחליף את הרכבת הישנה מתקופת ברית המועצות החוצה את צפון טג'יקיסטן. זה יחסוך לאוזבקיסטן דמי מעבר מדווחים של 25 מיליון דולר בשנה, ועשוי להפוך לחלק מנתיב הרכבות שתוכנן זמן רב לסין. מומחים טג'יקים הצהירו כי החשש כי הדבר עשוי לבודד עוד יותר את טג'יקיסטן שהיא כבר המדינה הענייה ביותר באזור. בפברואר 2015 הודיע הבנק העולמי כי ישאיל 195 מיליון דולר להקמת הרכבת.
התפתחות ביחסים

עם בחירתו של שבקט מירזייאיב לנשיא יחסי אוזבק-טג'יק וכן היחסים בין אוזבקיסטן ושכנותיה במרכז אסיה, הגיעו לעידן חדש של פוטנציאל. מירזייאיב ואמומאלי רחמון נפגשו מספר פעמים מאז ספטמבר 2016, ובמרץ 2018 ערך מירזייאיב ביקור היסטורי בדושנבה, שם נחתמו 27 הסכמים דו צדדיים בתחומי המסחר, הכלכלה, ההשקעה, הפיננסים, התחבורה והמעבר, החקלאות, המים ואנרגיה, מיסים, מכס, תיירות, חינוך ומדע, בריאות, תרבות, שיתוף פעולה בין אזורי, בתחום הביטחון ונגד הפשיעה.
ביקורים רמי דרג > ביקורים של אוזבקיסטן בטג'יקיסטן

אסלאם קרימוב (2000)
שבקט מירזייאיב (מרץ 2018)
ביקורים רמי דרג > ביקורים של טג'יקיסטן באוזבקיסטן

אמומאלי רחמון (1998; יוני 2016; ספטמבר 2016; אוגוסט 2018)
ריצ'רד ברנס

ריצ'רד אלכסנדר ברנס (באנגלית: Richard Alexander Burns;‏ 17 בינואר 1971 - 25 בנובמבר 2005) היה נהג ראלי בריטי שזכה באליפות העולם בראלי בשנת 2001, לאחר שסיים במקום השני באליפות בשנים 1999 ו-2000. ברנס נולד בעיר רדינג שבמחוז ברקשייר באנגליה. הוא גם סייע למיצובישי לזכור בתואר אליפות היצרנים בשנת 1998 ולפיג'ו בשנת 2002. לאורך כל קריירת המרוצים שלו באליפות העולם, ישב לצידו הנווט רוברט ריד. ברנס היה ידוע בסגנון הנהיגה החלק והשיטתי שלו, סגנון שהיה יוצא דופן לנהג צעיר שכזה בדורו.
קריירה > טרום אליפות העולם בראלי

ברנס החל לנהוג כבר בגיל 8 כשהוא עושה זאת בשדה ליד ביתו במכוניתו הישנה של אביו, טריומף 2000. בגיל 11 הצטרף למועדון מרוצים המיועד לגילאי 17 ומטה, שם הפך ב-1984 לנהג השנה. כשנתיים מאוחר יותר, בעת טיול שארגן אביו למועדון מרוצים בויילס, נהג ברנס בפורד אסקורט ומאותו הרגע כבר ידע מה הוא רוצה לעשות. לאחר מכן הצטרף למועדון המרוצים של דייוויד ויליאמס בעירו ובשנת 1988 כבר השתתף במרוצי הראלי הראשונים שלו עם טלבו סאנבים. המכונית הייתה בסיסית מידי מכדי לעשות רושם כך שבשנת 1989 הוא כבר החל להשאיל מכוניות ממתחרים אחרים כדי להתקדם.
ב-1990 הוא הצטרף לאתגר פיג'ו וזכה בו לאחר שדייוויד ויליאמס רכש עבורו פיג'ו 205 GTI. הוא זכה לטעימה ראשונה מאליפות העולם כשהשתתף בראלי בריטניה הבינ"ל באותה שנה. בשנת 1991 פגש ברנס את רוברט ריד, האיש שהפך לשותפו למכונית ל-12 השנים הבאות. ב-1992 קנה ויליאמס לברנס סובארו לגאסי מקטגוריה N ובתמיכת פרודרייב זכה באליפות בריטניה. בשנה זו גם עזר ברנס לקולין מקריי עם רשימות הניווט שלו.
בשנת 1993 הוא הצטרף לצוות סובארו לאליפות הראלי הבריטית לצידו של אליסטר מקריי בסובארו לגאסי. הוא ניצח ארבעה מרוצים והפך לאלוף הבריטי הצעיר ביותר אי פעם. בעונה זו הוא גם סיים במקום השביעי בראלי בריטניה. בעקבות הצלחה זו נשאר ברנס עם סובארו להתחרות בעונות של 1994 ו-1995 באליפות הראלי של האסיה-פסיפיק הכוללת את ראלי ניו זילנד, אוסטרליה ובריטניה. התוצאה הטובה ביותר שלו הייתה מקום שלישי בראלי בריטניה ב-1995 אחרי חבריו לקבוצה קרלוס סאינס ואלוף העולם לאותה שנה קולין מקריי.
קריירה > אליפות העולם בראלי > 1996-1998: מיצובישי

ב-1996 הצטרף ברנס לקבוצת ראליארט מיצובישי באליפות העולם והשיג ניצחון בראלי ניו זילנד שהיה באותו הזמן רק חלק מאליפות האסיה-פסיפיק. בשנת 1997 השתתף ברכב הזהה לזה של חברו לקבוצה ואלוף העולם טומי מקינן, מיצובישי לנסר Evo VI בקטגוריה A הבכירה, אך מטעמים שיווקיים מותגה כמיצובישי כריזמה GT. התוצאות של ברנס היו טובות. בחמישה מרוצים מתוך השמונה בהם השתתף הוא סיים במקום הרביעי. יחד עם מקום שני בראלי סאפארי, הוא סיים את העונה במקום השביעי.
ב-1998 השיג ברנס את ניצחון הבכורה באליפות העולם כשהוא מנצח בראלי ספארי שהיה ידוע בתור הראלי הקשה והמאתגר ביותר. את ניצחונו השני הוא השיג במירוץ האחרון לאותה שנה, ראלי בריטניה. זה גם היה המירוץ האחרון של ברנס במיצובישי. הניצחון הושג לאחר פרישה דרמטית של קרלוס סיינז בשלבי הראלי הסופיים. פרישה זו גם העניקה את אליפות העולם השלישית ברציפות לחברו לקבוצה טומי מקינן ואת אליפות היצרנים למיצובישי.
קריירה > אליפות העולם בראלי > 1999-2001: סובארו

ברנס חזר לפרודרייב ולסובארו לעונת 1999, לצידם של יוהא קנקונן וברונו ת'ירי, לאחר שקולין מקריי עזב לפורד. ברנס סיים את העונה במקום השני אחרי טומי מקינן שזכה באליפות בפעם הרביעית ברציפות. הוא גם הוביל את סובארו למקום השני באליפות היצרנים אחרי טויוטה. שנה לאחר מכן הגיע גם כן במקום השני אחרי מרקוס גרונהולם, שותפו לעתיד, שזכה עם פיג'ו באליפות בשנתו הראשונה כנהג במשרה מלאה.
עונת 2001 לא נראתה מבטיחה בתחילה. ברנס לא הצליח להשיג נקודות בשני אירועי הפתיחה במונטה קרלו ובשוודיה. מקום רביעי בפורטוגל ומקום שני בארגנטינה וקפריסין, בשניהם אחרי קולין מקריי, שיפרו את המצב. בהמשך גם מקריי והמתמודד השני על האליפות, טומי מקינן, נקלעו לקשיים משל עצמם בעוד ברנס צובר נקודות בעקביות. הוא השיג את הניצחון הבודד של העונה בניו זילנד וסיים שני באוסטרליה כך שהשלושה הגיעו, יחד עם קרלוס סיינז בפורד, לאירוע האחרון בבריטניה כשלכל אחד סיכוי לזכות באליפות. במרוץ, כל השלושה פרשו עד לסוף היום השני כך שסיום של ברנס במקום השלישי, אחרי צמד נהגי הפיג'ו מרקוס גרונהולם והארי רובנפרה, העניק לו את אליפות העולם ואת הכבוד להיות האלוף האנגלי הראשון. לחגיגת ההצלחה השיקה סובארו בבריטניה מהדורה מיוחדת של האימפרזה, ה-RB5 . לאחר הזכייה הפך ברנס לגולה מס לאחר שעבר לאנדורה. הוא תכנן להפוך ליזם נדל"ן לאחר פרישתו ממרוצי הראלי.
קריירה > אליפות העולם בראלי > 2002-2003: פז'ו

ברנס הצטרף לפיג'ו לעונת 2002 שהייתה באותה תקופה הקבוצה המובילה. ברנס התקשה לעמוד בביצועים של חבריו לקבוצה מרקוס גרונהולם (בעפר) וז'יל פאניצ'י (באספלט). הוא אמנם ניצח את ראלי ארגנטינה אבל עד מהרה נפסל כאשר ה-206 שלו נמצאה במשקל הנמוך מהתקן. בראלי ניו זילנד הוא הוביל עד היום האחרון בו התהפך עם המכונית ופרש. את העונה הוא סיים במקום החמישי עם חמש פעמים על הפודיום אך ללא ניצחונות. את עונת 2003 הוא הוביל לרוב אורכה עם שבע פעמים על הפודיום. סיום נוסף ללא ניצחונות וסיום במקום הרביעי בדירוג הביאו אותו להחלטה לעזוב את הקבוצה הצרפתית ולחזור לסובארו לעונת 2004 לצידו של פטר סולברג הנורווגי. בחודש נובמבר 2003 לעומת זאת, כשהוא בדרך לראלי בריטניה עם סיכוי לזכות באליפות, חווה ברנס התעלפות תוך כדי נהיגה יחד עם נהגה של פורד, מרקו מרטין. בעקבות זאת הוא פרש מהאירוע ומאוחר יותר אובחן כסובל מאסטרוציטומה, סוג של גידול ממאיר במוח. במהלך שנת 2004 הוא קיבל טיפולים ובעקבותיהם נותח באפריל 2005, ניתוח שתואר כ"מצליח מאוד". עם זאת, התקווה התבדתה מהר כשאובחן שהגידול הוא ממאיר.
מותו

ריצ'רד ברנס מת ביום שישי, 25 בנובמבר 2005, בווסטמינסטר, לונדון בגיל 34, ארבע שנים בדיוק לאחר הזכייה באליפות העולם בראלי. ברנס מת לאחר שהיה בתרדמת במשך כמה ימים כתוצאה מהגידול. הוא הותיר אחריו את אביו אלכס ואת חברתו זואי סקוט.
תוכנית הטלוויזיה הבריטית טופ גיר, שבה ברנס כבר הופיע פעמיים בעבר, שידרה לכבודו מחווה ב-4 בדצמבר 2005 (עונה 7, פרק 4). הסיקור התקשורתי על מותו היה דל יחסית מאחר שמירב תשומת הלב הציבורית הופנתה למותו של אגדת הכדורגל ג'ורג' בסט, שמת באותו היום.
סובארו קיימה מחווה לברנס ב-2006, כאשר מעל 50 סובארו אימפרזה RB5 עלו על המסלול בקסל קומב. סובארו גם הוציאו בשנת 2007 מהדורה מיוחדת של הסובארו אימפרזה WRX STI, ה-RB320.
הלהקה הסקוטית טראוויס הקדישו את אלבומם The Boy With No Name לברנס.
תוצאות > אליפות הראלי האסיה-פסיפיק

| שנה | קבוצה | רכב | 1 | 2 | 3 | 4 | 5 | 6 | מיקום | נקודות |
| --- | --- | --- | --- | --- | --- | --- | --- | --- | --- | --- |
| 1993 | ריצ'רד ברנס | סובארו לגאסי 4WD טורבו | אינדונזיה | ניו זילנד | מלזיה | אוסטרליה | תאילנד 2 |  | ? |  ? |
| 1994 | סובארו 555 | סובארו אימפרזה 555 | אינדונזיה פרש | ניו זילנד פרש | מלזיה 2 | אוסטרליה 5 | הונג קונג 2 | תאילנד 2 | 3 | 45 |
| 1995 | סובארו 555 | סובארו אימפרזה 555 | אינדונזיה | ניו זילנד פרש | מלזיה | אוסטרליה | הונג קונג 3 | תאילנד 3 | ? | ? |
| 1996 | פטרונס מיצובישי ראליארט | מיצובישי לאנסר EVO III | תאילנד פרש | אינדונזיה פרש | מלזיה 2 | ניו זילנד 1 | אוסטרליה 5 | הונג קונג 2 | 2 | 58 |
| 1997 | מיצובישי ראליארט | מיצובישי לאנסר EVO III | תאילנד | הרפובליקה העממית של סין | ניו זילנד 4 | מלזיה | אינדונזיה 4 | אוסטרליה 4 | 6 | 30 |
הערות שוליים

↑  Burns, R: Driving Ambition, עמ' 201. Hodder and Stoughton, 2002.
↑  Burns, R: Driving Ambition, עמ' 72. Hodder and Stoughton, 2002.
↑  Rallying: Sainz's hell on Burns' night, The Independent, ‏1998-11-25 (באנגלית)
↑  Staff, Guardian (2002-11-09). "Driven to lead a new life in exile". The Guardian (באנגלית בריטית). ISSN 0261-3077. נבדק ב-2019-03-24.
↑  "Burns returns to Subaru" (באנגלית בריטית). 2003-08-18. נבדק ב-2019-03-24.
↑  "Burns diagnosed with brain tumour" (באנגלית בריטית). 2003-11-17. נבדק ב-2019-03-24.
↑  "Burns surgery 'very successful'" (באנגלית בריטית). 2005-04-26. נבדק ב-2019-03-24.
↑  Tim Redmayne, Richard Burns has passed away - WRC - Autosport, Autosport.com (באנגלית)
↑  "Former world champion Burns dies" (באנגלית בריטית). 2005-11-26. נבדק ב-2019-03-24.
↑  "Football legend George Best dies" (באנגלית בריטית). 2005-11-25. נבדק ב-2019-03-24.
↑  Subaru announces RB320 STi in honor of fallen rally driver, Autoblog (באנגלית)
↑  2007 Subaru Impreza WRX STI RB320 | RSportsCars.com, web.archive.org, ‏2008-02-18
↑  Travisonline, web.archive.org, ‏2014-11-25
↑  Burns disqualified - Sainz now the victor., Crash, ‏2002-05-20 (באנגלית)
| --- | --- |
בקרת זהויות :  GND: 130614599  ISNI: 0000 0001 1492 5459  LCCN: nb2001001765  VIAF: 62660529   WorldCat (עם VIAF): 62660529 
ברנס בסובארו אימפרזה WRC בראלי פינלנד של 2001.
ברנס בסובארו אימפרזה WRC בראלי פינלנד של 2001.
ברנס בפיג'ו 206 WRC בראלי גרמניה של 2002.
רובי רוז

| --- | --- |

רוז, 2012
 לידה:  20 במרץ 1986 (גיל: 38) מלבורן, ויקטוריה, אוסטרליה 
 שם לידה:  רובי רוז לאנגהיים
 מדינה:  אוסטרליה אוסטרליה
 תקופת הפעילות:  מ-2002
 מקום לימודים:  University High School  Footscray High School 
 בן או בת זוג:  Phoebe Dahl (2014–2015)  בפסקה זו 2 רשומות נוספות שטרם תורגמו 
 פרסים והוקרה:  פרס סטיבן קולזק של הליגה ההומו-לסבית נגד השמצה (2016) 
 פרופיל ב-IMDb
 
רובי רוז לאנגנהיים (אנגלית: Ruby Rose Langenheim; נולדה ב-20 במרץ 1986) היא דוגמנית, שחקנית ומגישת טלוויזיה אוסטרלית. התפרסמה כמגישה בערוץ MTV אוסטרליה (2007–2011), ובשל גילומה של סטלה קרליין בעונה השלישית של הסדרה "כתום זה השחור החדש" מבית נטפליקס.
ביוגרפיה

רובי רוז לאנגנהיים נולדה במלבורן, ויקטוריה שבאוסטרליה, למשפחה מרקע נוצרי. אמה קטיה לאנהגיים היא אמנית במקצועה.
כבר בילדותה, יצאה בהצהרה בגיל 12 כי היא לסבית. כנערה מתבגרת, סבלה מאלימות מילולית ופיזית מצד חבריה לספסל הלימודים בשל זהותה המינית. רוז מגדירה את עצמה כג'נדרפלואיד.
קריירה > משחק

רוז פרצה לתודעה כאשר MTV האוסטרלי יצאה במסע ארצי כבן שלושה שבועות כדי לחפש מנחה חדש לאחת מתוכניות הערוץ. רוז הייתה בין 2,000 המועמדים שניסו את מזלם להתקבל לתפקיד בערוץ.
בשנת 2009 זכתה רוז בפרס האישיות הנשית האהובה ביותר. היא הופיעה בפרק של "הטופ מודל הבאה של אוסטרליה" כשופטת אורחת. בנוסף, עזרה רוז לכתוב את סיום התוכנית.
ביולי 2009 הנחתה עם ידידיה לתעשייה תוכנית אירוח טלוויזיה אוסטרלית.
בשנת 2013 קיבלה את תפקיד המשחק הראשון שלה בסרט "מסביב לבניין" לצד מתיו נייבל.
בשנת 2015 הצטרפה רוז לעונה השלישית של הדרמה הקומית "כתום זה השחור החדש" של רשת נטפליקס. בהמשך אותה השנה, לוהקה לתפקיד אורח בסדרת המדע הבדיוני הקנדית "חומר אפל".
בשנת 2017 שיחקה בסרט "האויב שבפנים: פרק הסיום", השישי בסדרת הסרטים "האויב שבפנים", בכיכובה של מילה יובוביץ'. באותה שנה שיחקה בסרט הפעולה "XXX: הילוך גבוה" בכיכובם של וין דיזל וסמואל ל. ג'קסון וכן בסרטים "ג'ון וויק 2" ו"פיץ' פרפקט 3".
ב-2018 שיחקה בסרט האימה "אימה במצולות". בקרוסאובר "עולמות אחרים" של יקום החץ, גילמה לראשונה את גיבורת-העל באטוומן, דמות שאותה שבה לגלם בתפקיד ראשי בסדרה "באטוומן" המתמקדת בה. עזבה במפתיע בתום העונה הראשון, מה שגרם ל"ריבוט" של הסדרה עם באטוומן אחרת.
בשנת 2020 דיבבה לצד ג'יימי בל בסרט האנימציה "אקדמיית קרנסטון: אזור המפלצות". בשנה זו רוז השתתפה בווידאו קליפ לשיר "Yo Visto Así" של הזמר הפורטוריקני באד באני.
בשנת 2021 שיחקה בסרט הבריטי "SAS: Red Notice".
קריירה > דוגמנות

בשנת 2010, שיתפה רוז פעולה עם מותג אופנה אוסטרלי חדש בשם "חלב ודבש", במטרה לייצר קו עיצוב ייחודי משל עצמה. בין שלל מותגי האופנה שיצרה רוז ניתן למנות ג'ינסים מכובסים, מעילי עור וחולצות בייצורים מיוחדים. קו האופנה החדש שנוצר זמין לקנייה ברשתות האופנה באוסטרליה. רוז משתפת פעולה גם עם מותגי הנעלה אוסטרליים.
בשנת 2014, החלה בשיתוף פעולה עם פיבי דאל כדי לייצר בגדים בסגנון מגזיני האופנה המובילים בעולם.
רוז הייתה השגרירה האוסטרלית עבור חברת ג'ינסים אוסטרלית, והייתה דוגמנית הבית של מייבלין ניו יורק באוסטרליה.
חיים אישיים

רוז היא לסבית מוצהרת מגיל 12. לדבריה, היא סבלה מבריונות, כולל התעללות מילולית ופיזית מצד חבריה הגברים, בגלל מיניותה והשוני המגדרי שלה. היא עברה התעללות מינית בילדותה על ידי קרוב משפחה. רוז חוותה מחשבות אובדניות וניסתה להתאבד בגיל 12. בתגובה על ניסיון ההתאבדות במהלך חייה והאבחנה שלה מהפרעות שונות, כולל דיכאון קליני והפרעת דחק פוסט-טראומטית מורכבת, הצהירה כי היא נאבקה עם בעיות נפשיות כל חייה. היא הוסיפה, "מה שלמדתי ממאבקי בריאות הנפש הוא עד כמה אני חזקה."
רוז אמרה שהיא הייתה משוכנעת בזמן ילדותה כי היא ילד בגוף של ילדה וכי היא חוסכת כסף כדי לעבור פיזית מנקבה לזכר. היא אמרה, "זה היה במוחי כמשהו שרציתי לעשות ואז פשוט ... לא עשיתי את זה."
בשנת 2014 הודיעה רוז על אירוסיה עם מעצבת האופנה פיבי דאל; בדצמבר 2015 הם סיימו את הקשר הרומנטי שלהם. רוז ניהלה מערכת יחסים עם הזמרת ג'סיקה אוליגרסו מהצמד המוזיקלי הוורוניקס מאוקטובר 2016 עד אפריל 2018.
רוז היא טבעונית. בריאיון סיפרה שאת ההחלטה לעבור לטבעונות קיבלה לאחר שבצעירותה אכלה מרק סנפיר כריש ומאוחר יותר הזדעזעה לגלות שכדי להכין אותו חותכים לכרישים את הסנפירים ומשליכים אותם חזרה לאוקיינוס.
בשנת 2019 עברה רוז ניתוח חירום בגב בגלל בעיות בעמוד השדרה שהוביל אותה לפני כן לשתי פריצות דיסק שנגרמו כתוצאה מפעלולים פיזיים על הסט של "באטוומן".
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2013 | מסביב לבניין | האנה |  |
| 2016 | כבשים וזאבים | ביאנקה | דיבוב |
| 2016 | האויב שבפנים: פרק הסיום | אביגיל |  |
| 2017 | XXX: הילוך גבוה | אדל וולף |  |
| 2017 | ג'ון וויק 2 | ארס |  |
| 2017 | פיץ' פרפקט 3 | קלמטי |  |
| 2018 | אימה במצולות | ג'קסקס הארד |  |
| 2020 | אקדמיית קרנסטון: אזור המפלצות | ליז | דיבוב |
| 2020 | התנגשות בלתי נמנעת | אלי |  |
| 2021 | SAS: Red Notice | גרייס לואיס |  |
| 2021 | Vanquish | ויקטוריה |  |
| 2022 | הגיימריות | פארקר |  |
| 2022 | Stowaway | בלה דנטון |  |
| 2022 | Taurus | באב |  |
| 2023 | The Collective | דייזי |  |
| 2024 | לוחמות ללא גבול (אנ') | "החובשת" |  |
| TBA | The Legitimate Wiseguy | ליסה |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2015–2016 | כתום זה השחור החדש | סטלה קרלין | 9 פרקים (עונה 3) |
| 2015 | חומר אפל | וונדי | פרק: "Episode Seven" |
| 2018–2019 | החץ | באטוומן / קייט קיין | פרקים: "עולמות אחרים", "המשבר בעולמות האינסופיים" |
| 2018–2019 | הפלאש | באטוומן / קייט קיין | פרקים: "עולמות אחרים", "המשבר בעולמות האינסופיים" |
| 2018–2019 | סופרגירל | באטוומן / קייט קיין | פרקים: "עולמות אחרים", "המשבר בעולמות האינסופיים" |
| 2019-הווה | באטוומן | באטוומן / קייט קיין | תפקיד ראשי; (עונה 1); 20 פרקים |
| 2020 | אגדות המחר | באטוומן / קייט קיין | פרק: "המשבר בעולמות האינסופיים" |
הערות שוליים

↑  Julie Cappiello, Ruby Rose Explains Why She Went Vegan on #SharkWeek Episode, Mercy For Animals, July 25, 2018
| --- | --- |
בקרת זהויות :  PLWABN: 9812451078505606  BIBSYS: 1615360581856  BNE: XX5832426  GND: 1124022023  ISNI: 0000 0004 6690 6331  LCCN: ns2017000959  MusicBrainz: e8424e32-2bc6-4bba-a5c9-a83c02c8ebfa  NLK: KAC2020N6059  NTA: 430195656  Trove: 1620359  VIAF: 9983149619397504010007   WorldCat (עם VIAF): 9983149619397504010007
היילי סטיינפלד

| --- | --- |

סטיינפלד בכנס קומיק-קון, 2018
 לידה:  11 בדצמבר 1996 (בת 28) לוס אנג'לס, קליפורניה, ארצות הברית ארצות הברית
 סוגה מועדפת:  מוזיקת פופ, דאנס-פופ 
 מדינה:  ארצות הברית 
 תקופת הפעילות:  מ-2007
 פרסים והוקרה:  פרס המוזיקה של בילבורד (2017)  פרס המוזיקה של MTV אירופה למופע הפוש הטוב ביותר (2017)  פרס מוזיקת הפופ של MTV אירופה (2018) 
 http://www.haileesteinfeldofficial.com/
 פרופיל ב-IMDb
 
היילי סטיינפלד (באנגלית: Hailee Steinfeld; נולדה ב-11 בדצמבר 1996) היא שחקנית, דוגמנית וזמרת אמריקאית ממוצא יהודי. היא החלה לשחק בגיל שמונה, והתפרסמה לראשונה בגיל 14, בתפקידה כמאטי רוס בסרטם של האחים כהן "אומץ אמיתי" משנת 2010, והייתה מועמדת על תפקידה זה לפרס האוסקר. מאז הופיעה בשלל סרטים נוספים, ועל תפקידה בסרט הדרמה "17 על הקצה" משנת 2016 הייתה מועמדת לפרס גלובוס הזהב.
לאחר ששרה את השיר "Flashlight" ב"פיץ' פרפקט 2", סטיינפלד הוציאה גרסת כיסוי של השיר ולאחר מכן חתמה על חוזה הקלטות עם ריפבליק רקורדס. היא פרסמה את סינגל הבכורה שלה, "Love Myself", אשר הגיע לתפוצת פלטינה במספר מדינות, ואחריו הוציאה את המיני-אלבום הראשון שלה, "Haiz", בשנת 2015. בנוסף לקריירת המשחק והשירה שלה, סטיינפלד גם מדגמנת; משנת 2011 היא הפרזנטורית של החברה מיו מיו.
ביוגרפיה

סטיינפלד נולדה בשכונת טרזנה, לוס אנג'לס שבארצות הברית, לצ'רי דומסין, מעצבת פנים נוצרייה, ופיטר סטיינפלד, מאמן כושר אישי יהודי. היא קרובת משפחה של ג'ייק סטיינפלד.
קריירה > 2007–2014: תחילת הקריירה ואומץ אמיתי

סטיינפלד החלה לשחק בגיל שמונה; היא הופיעה בכמה סרטים קצרים, כולל בתפקיד של טליה אלדן בסרט הקומדיה הקצר She's a Fox משנת 2009. היא הופיעה במספר פרסומות בטלוויזיה. סטיינפלד נבחרה לתפקיד של מאטי רוס בסרט אומץ אמיתי כשהייתה בת 13. הסרט הופץ בעולם בדצמבר 2010; הסרט זכה לביקורות חיוביות, ובפרט הופעתה של סטיינפלד. בזכות הופעתה בסרט הייתה מועמדת בטקס פרסי אוסקר ה-83 בקטגוריית שחקנית המשנה הטובה ביותר, אך בפרס זכתה מליסה לאו. בחודש מאי 2011, חמישה חודשים לאחר הפצתו של "אומץ אמיתי", נבחרה להיות הפנים החדשות של מותג המעצבים האיטלקי מיו מיו.
בשנת 2011 לוהקה לתפקיד יוליה קפולט בעיבוד הקולנועי של רומיאו ויוליה של שייקספיר, רומיאו וג'ולייט, שיצא בשנת 2013. הסרט נקטל מבחינה ביקורתית בארצות הברית וברחבי העולם. סטיינפלד שיחקה את ויולט, אחת הדמויות הראשיות בדרמה הרומנטית "התחלה חדשה". כיכבה כפטרה ארקניאן בסרט "המשחק של אנדר", סרט מדע בדיוני אמריקאי המבוסס על ספר מאת אורסון סקוט קארד. הסרט יצא לאור ב-1 בנובמבר 2013.
קריירה > 2015–הווה: פיץ' פרפקט, 17 על הקצה ו- הוקאיי

סטיינפלד לוהקה בתור אלייזה בעיבוד הקולנועי של "עשרת אלפים חטאים" שיצא לאור ב-23 בינואר 2015 בפסטיבל סאנדנס 2015. באביב 2014 סיפרה את סיפורה של אנה פרנק בתערוכה על פרנק במוזיאון הסובלנות בלוס אנג'לס. סטיינפלד מככבת בווידאו קליפ של טיילור סוויפט, Bad Blood. הקליפ הוצג לראשונה בטקס חלוקת פרסי המוזיקה של בילבורד לשנת 2015 ב-17 במאי 2015.
בשנת 2015, סטיינפלד כיכבה בסרט הקולנוע "פיץ' פרפקט 2", לצד אנה קנדריק, רבל וילסון ואליזבת' בנקס, שגם ביימה. לאחר יציאת הסרט חתמה על חוזה הקלטות עם ריפבליק רקורדס.
בשנת 2015 כיכבה גם בסרט הנעורים "משימה סוף".
בחודש יולי 2015, סטיינפלד והזמר שון מנדס פרסמו גרסה אקוסטית לשירו של מנדס, Stitches. בחודש שלאחר מכן הוציאה סטיינפלד את סינגל הבכורה שלה, "Love Myself", עם ריפבליק רקורדס.
מיני-אלבום הבכורה שלה, Haiz, יצא בנובמבר 2015. בחודש פברואר 2016 הוציאה סטיינפלד לאור את "Rock Bottom" כסינגל השני בגרסה חדשה שכוללת את להקת הפופ-פאנק DNCE. ב-22 ביולי 2016, היא הוציאה, בשיתוף פעולה עם גריי וזד את הסינגל "Starving". הסינגל נהיה הלהיט הגדול ביותר שלה עד היום, והוסמך כפלטינה באיטליה, בניו זילנד, בשוודיה, בממלכה המאוחדת ובארצות הברית ובנוסף, הוסמך כפלטינה כפולה באוסטרליה ופלטינה משולשת בקנדה.
סטיינפלד כיכבה בסרט הדרמה "17 על הקצה", שבו גילמה נערה העוברת משברים שונים. הסרט יצא לאקרנים ב-18 בנובמבר 2016, גרף ביקורות חיוביות, והופעתה של סטיינפלד זכתה לשבחים על ידי המבקרים ובזכותה הייתה מועמדת לפרס גלובוס הזהב.
בשנת 2017 חזרה סטיינפלד לככב כאמילי ג'אנק בפיץ' פרפקט 3. באותה השנה הוציאה סטיינפלד שני שירים חדשים, "Most Girls", שיצא לאור ב-28 באפריל 2017, ו-"Let Me Go" שיצא לאור בספטמבר יחד עם אלסו בשיתוף פלורידה ג'ורג'יה ליין ואנדרו וואט.
בשנת 2018 השתתפה בסינגל "Colour" של הזמר MNEK. בנוסף באותה השנה תפקדה סטיינפלד כמופע החימום של הזמר צ'ארלי פות' בסיבוב ההופעות שלו - Voicenotes Tour החל מ-11 ביולי ועד 1 בספטמבר של אותה השנה. בסוף שנת 2018 כיכבה בסרט באמבלבי השייך לזיכיון הרובוטריקים, והשיר "Back to Life", אותו היא מבצעת, נכלל בפסקול של הסרט. בנוסף, דיבבה סטיינפלד את דמותה של גוון סטייסי בסרט האנימציה ספיידרמן: ממד העכביש.
ב-21 בינואר 2019, השתתפה בסינגל "Woke Up Late" של הלהקה דרקס פרוג'קט.
בנובמבר 2019 החלה סטיינפלד לככב כאמילי דיקנסון בסדרה "דיקינסון" של אפל TV.
בשנת 2020, הציאה סטיינפלד את הסינגלים "Wrong Direction" ו-"I Love You's", שיצאו מתוך המיני-אלבום השני שלה "Half Written Story".
בשנת 2021 סטיינפלד כיכבה בסדרה הוקאיי שמתרחשת ביקום הקולנועי של מארוול בתור קייט בישופ, חניכתו של קלינט ברטון המתאמנת בעזרתו כדי ליטול ממנו את זהות הוקאיי.
חיים אישיים

מינואר 2018 ניהלה מערכת יחסים זוגית עם הזמר האירי נייל הורן ,יוצא להקת הבנים וואן דיירקשן. בספטמבר 2019 פורסם שהיא נמצאת בקשר זוגי עם השחקן והדוגמן הישראלי און רפאלי, אך במאי 2020 פורסם כי נפרדו. באביב 2023 סטיינפלד וג'וש אלן, קוורטרבק בליגת ה-NFL, התחילו להופיע יחד בציבור ולאחר מכן אישר אלן את מערכת היחסים שלהם. בנובמבר 2024, סטיינפלד ואלן הודיעו על אירוסיהם באמצעות תמונה באינסטגרם.
דיסקוגרפיה > מיני-אלבומים

2015: Haiz
2020: Half Written Story
פילמוגרפיה > קולנוע

| שנה | סרט | דמות | הערות |
| --- | --- | --- | --- |
| 2010 | אומץ אמיתי | מאטי רוס |  |
| 2013 | אהבה, שנאה ומה שביניהן | סביתה |  |
| 2013 | התחלה חדשה | ויולט מוליגן |  |
| 2013 | רומיאו וג'ולייט | יוליה קפולט |  |
| 2013 | המשחק של אנדר | פטרה ארקניאן |  |
| 2014 | 3 ימים להרוג | זואי רנר |  |
| 2014 | המסע | טביטה האצ'ינסון |  |
| 2014 | חדר המסתור | לואיס |  |
| 2015 | עשרת אלפים חטאים | אלייז'ה אורבנסקי |  |
| 2015 | כשמארני הייתה שם | אנה סאסאקי | דיבוב |
| 2015 | פיץ' פרפקט 2 | אמילי ג'אנק |  |
| 2015 | משימה סוף | מייגן וולש |  |
| 2016 | במנוסה | קייט בארו |  |
| 2016 | 17 על הקצה | נדין פרנקלין |  |
| 2017 | פיץ' פרפקט 3 | אמילי ג'אנק |  |
| 2018 | באמבלבי | צ'רלי ווטסון |  |
| 2018 | ספיידרמן: ממד העכביש | ספיידרוומן / גוון סטייסי | דיבוב |
| 2019 | בין שני שרכים: הסרט | עצמה |  |
| 2019 | המלאכיות של צ'רלי | מלאכית חדשה |  |
| 2023 | המארוולס | הוקאיי / קייט בישופ |  |
| 2023 | ספיידרמן: ברחבי ממדי העכביש | ספיידרוומן / גוון סטייסי | דיבוב |
| 2025 | חוטאים (אנ') | מארי |  |
| 2026 | ספיידרמן: מעבר לממדי העכביש (אנ') | ספיידרוומן / גוון סטייסי | דיבוב |
פילמוגרפיה > טלוויזיה

| שנה | סדרה | דמות | הערות |
| --- | --- | --- | --- |
| 2007 | בחזרה אליכם | ילדה קטנה | פרק: "Gracie's Bully" |
| 2010 | Summer Camp | שינה מטסון | סרט טלוויזיה |
| 2010 | Sons of Tucson | בת'אני ספרינגס | פרק: "Chicken Pox" |
| 2019–2021 | דיקינסון | אמילי דיקנסון | תפקיד ראשי; (3 עונות); 30 פרקים |
| 2021 | הוקאיי | הוקאיי / קייט בישופ | תפקיד ראשי; 6 פרקים |
| 2021–הווה | ארקיין | ויי | דיבוב; 18 פרקים |